CELEX: 32017D2303
Language: el
Date: 2017-12-12 00:00:00
Title: Απόφαση (ΚΕΠΠΑ) 2017/2303 του Συμβουλίου, της 12ης Δεκεμβρίου 2017, προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

13.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 329/55
            
         ΑΠΌΦΑΣΗ (ΚΕΠΠΑ) 2017/2303 ΤΟΥ ΣΥΜΒΟΥΛΊΟΥ
   της 12ης Δεκεμβρίου 2017
   προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 28 παράγραφος 1 και 31 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας,
   Εκτιμώντας τα ακόλουθα:
   
               (1)
            
            
               Στις 27 Σεπτεμβρίου 2013, κατά τη διάρκεια της οικείας συνεδρίασης EC-M-33, το Εκτελεστικό Συμβούλιο του Οργανισμού για την απαγόρευση των χημικών όπλων (ΟΑΧΟ) ενέκρινε «απόφαση για την καταστροφή των συριακών χημικών όπλων» («EC-M-33/DEC.1»).
            
         
               (2)
            
            
               Στις 27 Σεπτεμβρίου 2013 το Συμβούλιο Ασφαλείας των Ηνωμένων Εθνών («ΣΑΗΕ») εξέδωσε την απόφαση 2118 (2013), εγκρίνοντας τηνEC-M-33/DEC.1.
            
         
               (3)
            
            
               Στις 12 Δεκεμβρίου 2003 το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης των όπλων μαζικής καταστροφής (η «στρατηγική»), η οποία υπογραμμίζει τον κρίσιμο ρόλο της σύμβασης για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους, καθώς και του ΟΑΧΟ, για τη δημιουργία ενός κόσμου απαλλαγμένου από χημικά όπλα.
            
         
               (4)
            
            
               Η Ένωση υλοποιεί ενεργά τη στρατηγική και θέτει σε εφαρμογή τα μέτρα που απαριθμούνται στο κεφάλαιο III αυτής, ιδίως μέσω της διάθεσης οικονομικών πόρων για την υποστήριξη ειδικών έργων που υλοποιούν πολυμερή όργανα, όπως ο ΟΑΧΟ.
            
         
               (5)
            
            
               Στις 9 Δεκεμβρίου 2013 το Συμβούλιο εξέδωσε την απόφαση 2013/726/ΚΕΠΠΑ (1) στηρίζοντας την παροχή προϊόντων επίγνωσης της κατάστασης που σχετίζονται με την ασφάλεια της κοινής αποστολής ΟΑΧΟ-ΗΕ για την εξάλειψη των χημικών όπλων της Συρίας, παρέχοντας στον ΟΑΧΟ προϊόντα δορυφορικών εικόνων και σχετικές πληροφορίες του Δορυφορικού Κέντρου της Ευρωπαϊκής Ένωσης (SatCen). Η απόφαση 2013/726/ΚΕΠΠΑ έληξε στις 30 Σεπτεμβρίου 2015.
            
         
               (6)
            
            
               Στις 30 Νοεμβρίου 2015 το Συμβούλιο εξέδωσε την απόφαση (ΚΕΠΠΑ) 2015/2215 προς υποστήριξη του ΟΑΧΟ και του κοινού μηχανισμού έρευνας ΟΑΧΟ-ΟΗΕ που ιδρύθηκε με την ΑΣΑΗΕ 2235 (2015) (2).
            
         
               (7)
            
            
               Στις 10 Ιουλίου 2017 η Τεχνική Γραμματεία του ΟΑΧΟ ζήτησε την επανάληψη της παροχής από την Ένωση προϊόντων δορυφορικών εικόνων προς όφελος των δραστηριοτήτων του στη Συρία. Σύμφωνα με τον ΟΑΧΟ, η υπηρεσία αυτή έχει αποδειχθεί εξαιρετικά χρήσιμη για την ανάπτυξη στη Συρία της διερευνητικής αποστολής του ΟΑΧΟ (η «FFM») και άλλων ομάδων, όπως η Ομάδα Αξιολόγησης Δηλώσεων όσον αφορά το προσωπικό ασφαλείας και την ορθή εκτέλεση των αποστολών.
            
         
               (8)
            
            
               Η Ένωση αποτελεί ισχυρό και συνεπή υποστηρικτή του ΟΑΧΟ κατά την υλοποίηση της εντολής του. Η Δήλωση της Ένωσης της 7 Απριλίου 2017 ορίζει ότι η Ένωση θα συνεχίσει να στηρίζει τις προσπάθειες και το έργο του ΟΑΧΟ, ιδίως στη Συρία, μεταξύ άλλων μέσω της FFM και του κοινού μηχανισμού έρευνας ΟΑΧΟ-ΗΕ, όσον αφορά την έρευνα για τη χρήση χημικών όπλων.
            
         
               (9)
            
            
               Η τεχνική εφαρμογή της παρούσας απόφασης θα πρέπει να ανατεθεί στον ΟΑΧΟ. Τα έργα που υποστηρίζονται από την Ένωση, μπορούν να χρηματοδοτηθούν μόνο με εθελοντικές συνεισφορές στην τεχνική γραμματεία του ΟΑΧΟ. Αυτές οι συνεισφορές που θα παρέχει η Ένωση θα είναι ουσιαστικές ώστε ο ΟΑΧΟ να εξακολουθεί να εκπληρώνει τα καθήκοντά του όπως ορίζεται στις σχετικές αποφάσεις του εκτελεστικού συμβουλίου του ΟΑΧΟ και στην ΑΣΑΗΕ 2118 (2013).
            
         
               (10)
            
            
               Η Επιτροπή θα πρέπει να αναλάβει την εποπτεία της ορθής υλοποίησης της χρηματοδοτικής συνεισφοράς της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ένωση στηρίζει τις δραστηριότητες του ΟΑΧΟ συμβάλλοντας στα έξοδα που συνδέονται με την επιθεώρηση και την επαλήθευση της καταστροφής των συριακών χημικών όπλων, καθώς και στα έξοδα που συνδέονται με δραστηριότητες συμπληρωματικές των κύριων καθηκόντων που έχουν ανατεθεί βάσει της ΑΣΑΗΕ 2118 (2013) και της EC-M-33/DEC.1 καθώς και βάσει παρεπόμενων και συναφών ψηφισμάτων και αποφάσεων.
   2.   Το έργο το οποίο υποστηρίζεται με την παρούσα απόφαση είναι η παροχή προϊόντων επίγνωσης της κατάστασης, σχετικών με την ασφάλεια της FFM, όπου περιλαμβάνεται και η κατάσταση του οδικού δικτύου, με την παροχή στον ΟΑΧΟ προϊόντων δορυφορικών εικόνων της SatCen.
   Λεπτομερής περιγραφή του έργου παρατίθεται στο παράρτημα.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («ΥΕ») είναι αρμόδιος για την εφαρμογή της παρούσας απόφασης.
   2.   Η τεχνική εφαρμογή του έργου που αναφέρεται στο άρθρο 1 παράγραφος 2 ανατίθεται στον ΟΑΧΟ. Ο ΟΑΧΟ εκτελεί την αποστολή αυτή με ευθύνη του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με τον ΟΑΧΟ.
   Άρθρο 3
   1.   Το ποσό δημοσιονομικής αναφοράς για την υλοποίηση του έργου που αναφέρεται στο άρθρο 1 παράγραφος 2 ανέρχεται σε 1 003 717,00 EUR.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται στον προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Προς τούτο, συνάπτει χρηματοδοτική συμφωνία με τον ΟΑΧΟ. Η χρηματοδοτική συμφωνία ορίζει ότι ο ΟΑΧΟ εξασφαλίζει προβολή της συνεισφοράς της Ένωσης ανάλογη προς το ύψος της συνεισφοράς.
   4.   Η Επιτροπή επιδιώκει να συνάψει τη χρηματοδοτική συμφωνία της παραγράφου 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
   Άρθρο 4
   1.   Ο ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί η τεχνική γραμματεία. Οι εκθέσεις αυτές αποτελούν τη βάση για την αξιολόγηση που θα πραγματοποιήσει το Συμβούλιο.
   2.   Η Επιτροπή παρέχει πληροφόρηση προς το Συμβούλιο σχετικά με τις χρηματοδοτικές πτυχές της υλοποίησης του έργου που αναφέρεται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει από την ημερομηνία της έκδοσής της.
   2.   Η παρούσα απόφαση λήγει 12 μήνες μετά την ημερομηνία σύναψης της χρηματοδοτικής συμφωνίας μεταξύ της Επιτροπής και του ΟΑΧΟ που αναφέρεται στο άρθρο 3 παράγραφος 3 ή λήγει έξι μήνες μετά την έναρξη ισχύος της, εάν δεν έχει συναφθεί έως τότε τέτοια χρηματοδοτική συμφωνία.
   
      Βρυξέλλες, 12 Δεκεμβρίου 2017.
      
         
            Για το Συμβούλιο
         
         
            Ο Πρόεδρος
         
         S. MIKSER
      
   
   
      (1)  Απόφαση 2013/726/ΚΕΠΠΑ του Συμβουλίου, της 9ης Δεκεμβρίου 2013, για τη στήριξη της απόφασης 2118 (2013) του ΣΑΗΕ και της συνεδρίασης EC-M-33/Dec 1 του Εκτελεστικού Συμβουλίου του ΟΑΧΟ, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 329 της 10.12.2013, σ. 41).
   
      (2)  Απόφαση (ΚΕΠΠΑ) 2015/2215 του Συμβουλίου, της 30ής Νοεμβρίου 2015, για τη στήριξη της απόφασης 2235 (2015) του ΣΑΗΕ σχετικά με τη σύσταση κοινού μηχανισμού έρευνας ΟΑΧΟ-ΟΗΕ για τον εντοπισμό των δραστών χημικών επιθέσεων στην Αραβική Δημοκρατία της Συρίας (ΕΕ L 314 της 1.12.2015, σ. 51).
   
      ΠΑΡΑΡΤΗΜΑ
      1.   Ιστορικό
      Μετά από καταγγελίες για χρήση χημικών όπλων τον Αύγουστο του 2013 στην περιοχή Γκούτα της Δαμασκού, διπλωματικές προσπάθειες για την εξάλειψη των χημικών όπλων της Αραβικής Δημοκρατίας της Συρίας οδήγησαν στο Πλαίσιο για την Εξάλειψη των Χημικών Όπλων της Συρίας, με ημερομηνία 14 Σεπτεμβρίου 2013, που συμφωνήθηκε μεταξύ της Ρωσικής Ομοσπονδίας και των Ηνωμένων Πολιτειών της Αμερικής.
      Στις 27 Σεπτεμβρίου 2013 το Εκτελεστικό Συμβούλιο του Οργανισμού για την απαγόρευση των χημικών όπλων (ΟΑΧΟ) ενέκρινε μια ιστορική απόφαση σχετικά με την καταστροφή των χημικών όπλων της Συρίας («EC-M-33/DEC.1»), καθορίζοντας ένα ταχύρρυθμο πρόγραμμα για να επιτευχθεί η εξάλειψη των συριακών χημικών όπλων. Η Συρία έγινε επισήμως κράτος μέρος της Σύμβασης για την απαγόρευση ανάπτυξης, παραγωγής,αποθήκευσης και χρήσης χημικών όπλων και για την καταστροφή αυτών, στις 14 Οκτωβρίου 2013. Η Κοινή Αποστολή ΟΑΧΟ-ΗΕ για την εξάλειψη των συριακών χημικών όπλων (η «Κοινή Αποστολή») συστάθηκε επίσημα στις 16 Οκτωβρίου 2013 με κύρια αποστολή να επιβλέψει την έγκαιρη εξάλειψη του συριακού προγράμματος χημικών όπλων κατά τρόπο όσο το δυνατόν πιο ασφαλή και βέβαιο. Η Ευρωπαϊκή Ένωση συνεισέφερε 12 εκατομμύρια ευρώ στο Καταπιστευματικό Ταμείο του ΟΑΧΟ για τη Συρία που συγκροτήθηκε ειδικά με σκοπό να χρηματοδοτήσει τις δραστηριότητες για την πλήρη καταστροφή των συριακών χημικών υλικών αποθεμάτων.
      Ως αποτέλεσμα της κοινής αποστολής, σε συνεργασία με τη συριακή κυβέρνηση, όλα τα χημικά όπλα που είχαν δηλωθεί από τη Συρία αποσύρθηκαν και καταστράφηκαν εκτός του συριακού εδάφους μέχρι τα τέλη Αυγούστου 2014. Η κοινή αποστολή περάτωσε την εντολή της και οι δραστηριότητές της τερματίστηκαν στις 30 Σεπτεμβρίου 2014. Ωστόσο, παρά τις προσπάθειες αυτές, συνέχισαν να υποβάλλονται καταγγελίες για χρήση χημικών όπλων στη Συρία, και ο ΟΑΧΟ διατήρησε τις υπόλοιπες δραστηριότητές του προς επιθεώρηση και έλεγχο.
      Στις 29 Απριλίου 2014 ο Γενικός Διευθυντής του ΟΑΧΟ δημιούργησε διερευνητική αποστολή («FFM») του ΟΑΧΟ εντεταλμένη να διαπιστώσει τα πραγματικά περιστατικά γύρω από τις καταγγελίες περί χρήσης τοξικών χημικών ουσιών για εχθρικούς σκοπούς στην Αραβική Δημοκρατία της Συρίας. Η FFM στηρίζει τον κοινό ερευνητικό μηχανισμό που θεσπίστηκε με την απόφαση του Συμβουλίου Ασφαλείας των ΗΕ («ΑΣΑΗΕ») 2235 (2015) για να εντοπίζει δράστες, οργανωτές, χορηγούς ή όσους κατ' άλλον τρόπο εμπλέκονται στη χρήση χημικών ουσιών ως όπλων στην Αραβική Δημοκρατία της Συρίας. Ταυτόχρονα, καθώς ανέκυπταν ερωτήματα περί του εάν η δήλωση της Συρίας στην ΟΑΧΟ σχετικά με το πρόγραμμά της για τα χημικά όπλα ήταν πλήρης και ορθή, ο Γενικός Διευθυντής τού ΟΑΧΟ συνέστησε ομάδα εμπειρογνωμόνων γνωστή ως Ομάδα Αξιολόγησης Δηλώσεων (η «DAT») για να έρθει σε επαφή με τις αρμόδιες συριακές αρχές ώστε αυτές να επιλύσουν όσα κενά και ασυνέπειες εντοπίστηκαν στη δήλωση. Οι δραστηριότητες τόσο της DAT όσο και της FFM βρίσκονται ακόμη σε εξέλιξη. Οι αποστολές του ΟΑΧΟ στη Συρία συνεχίζονται, καθώς περιστατικά χρήσης χημικών όπλων εξακολουθούν να καταγγέλλονται και θα απαιτηθεί οπτική τεκμηρίωση ώστε να υπάρξει ορθή εικόνα και να γίνουν εκτιμήσεις ασφαλείας, πριν αναπτυχθούν ομάδες.
      Στο πλαίσιο της στρατηγικής της ΕΕ κατά της διάδοσης όπλων μαζικής καταστροφής, η Ένωση παρείχε στήριξη σε αποστολές του ΟΑΧΟ στη Συρία μέσω της απόφασης 2013/726/ΚΕΠΠΑ του Συμβουλίου, προς στήριξη των αποφάσεων 2118 (2013) ΣΑΗΕ και EC-M-33/DEC.1. Η απόφαση 2013/726/ΚΕΠΠΑ στήριξε την παροχή προϊόντων επίγνωσης της κατάστασης σχετικών με την ασφάλεια της κοινής αποστολής, όπου περιλαμβάνεται και η κατάσταση του οδικού δικτύου, με την παροχή δορυφορικών εικόνων και σχετικών πληροφοριών προερχόμενων από το Δορυφορικό Κέντρο της Ευρωπαϊκής Ένωσης (SatCen). Το SatCen παρείχε στήριξη στον ΟΑΧΟ μέσω δορυφορικών εικόνων έως τις 30 Σεπτεμβρίου 2015. Η υπηρεσία αυτή έχει αποδειχθεί εξαιρετικά χρήσιμη για την ανάπτυξη της FFM και άλλων ομάδων στη Συρία (π.χ. η DAT) όσον αφορά το προσωπικό ασφάλειας και την ορθή διεξαγωγή των αποστολών.
      Στις 10 Ιουλίου 2017 ο ΟΑΧΟ ζήτησε την επαναφορά της παροχής ενωσιακών δορυφορικών εικόνων σε συνέχεια της απόφασης 2013/726/ΚΕΠΠΑ της Ένωσης.
      2.   Γενικοί στόχοι του σχεδίου
      Ο γενικός στόχος του σχεδίου είναι να στηρίζει αποστολές του ΟΑΧΟ που σχετίζονται με την Αραβική Δημοκρατία της Συρίας, περιλαμβανομένης της FFM και της DAT.
      Ειδικότεροι στόχοι του σχεδίου είναι οι ακόλουθοι:
      
                  —
               
               
                  να εκτιμήσει την κατάσταση του οδικού δικτύου και, ιδίως, να εντοπίζει δρόμους που είναι κλειστοί και περιοχές με δυσκολίες οδικής μετακίνησης,
               
            
                  —
               
               
                  να επαληθεύσει την ακρίβεια των αναφορών της Συρίας προς τον ΟΑΧΟ,
               
            
                  —
               
               
                  να εκτιμήσει τις εγκαταστάσεις και τον περιβάλλοντα χώρο,
               
            
                  —
               
               
                  να ενισχύσει την επίγνωση της κατάστασης επί του πεδίου, που σχετίζεται με την ασφάλεια της αποστολής επί του πεδίου και της μόνιμης αποστολής που αναπτύχθηκε στην Αραβική Δημοκρατία της Συρίας και όσον αφορά τοποθεσίες στις οποίες θα γίνει επίσκεψη/επιθεώρηση.
               
            3.   Περιγραφή δραστηριοτήτων
      Ad hoc ανάθεση καθηκόντων στο SatCen, σύμφωνα με την απόφαση 2014/401/ΚΕΠΠΑ του Συμβουλίου, εντός της περιοχής ενδιαφέροντος (σημεία ενδιαφέροντος εντός του κυρίαρχου κράτους της Συρίας) και με την εντολή της ΕΥΕΔ -περιλαμβανομένων των σχετικών με τη διαχείριση και την υποβολή εκθέσεων- όσον αφορά τα ακόλουθα:
      
                  —
               
               
                  προϊόντα και υπηρεσίες απεικονίσεων συλλογής πληροφοριών (IMINT) και Γεωχωρικής Συλλογής Πληροφοριών (GEOINT), όπως περιγράφονται στο χαρτοφυλάκιο προϊόντων και υπηρεσιών του SatCen (1), για αντιμετώπιση κρίσεων, εκτίμηση της κατάστασης, λεπτομερή ανάλυση, σχεδιασμό έκτακτης ανάγκης και χαρτογράφηση όπως:
                  
                              —
                           
                           
                              εκθέσεις Πρώτης Εκτίμησης (FIR) για την αντιμετώπιση καταστάσεων κρίσης,
                           
                        
                              —
                           
                           
                              ενημερωτικά σημειώματα (BN) πάνω σε μια τοποθεσία ενδιαφέροντος (LOI) (2),
                           
                        
                              —
                           
                           
                              εκθέσεις (R) για LOI με τη στήριξη περιγραφικού κειμένου, παράπλευρων πληροφοριών, πληροφοριών για τους φορείς, πηγές, και μία ή περισσότερες εικόνες που περιγράφουν το αντικείμενο/την εγκατάσταση και το περιβάλλον της,
                           
                        
                              —
                           
                           
                              φάκελοι (D) που παρέχουν έγγραφα αναφοράς μυστικών υπηρεσιών σε πιο περίπλοκες περιοχές που αποτελούνται από LOI,
                           
                        
                              —
                           
                           
                              μελέτες (FS) σκοπιμότητας για να γίνεται προαξιολόγηση προϊόντων,
                           
                        
                              —
                           
                           
                              δέσμη γεωχωρικής στήριξης έκτακτης ανάγκης (GCSP) που να εστιάζει σε δραστηριότητες εκκένωσης χρησιμοποιώντας δορυφορικές εικόνες, παράπλευρες πηγές και, ει δυνατόν, πληροφορίες που προέρχονται από το έδαφος ως πρωτογενείς εισροές,
                           
                        
                              —
                           
                           
                              εικονογραφικούς χάρτες (IM) που να δίνουν κρίσιμη και επικαιροποιημένη πληροφόρηση για μία συγκεκριμένη LOI,
                           
                        
                              —
                           
                           
                              ορθοφωτογραφικούς χάρτες (OM) που να δίνουν χάρτη υπό μορφή πλεγματικής εικόνας και να περιλαμβάνουν δορυφορική εικόνα για μία συγκεκριμένη LOI,
                           
                        
                              —
                           
                           
                              χάρτες πόλεων (CMs) που να δίνουν πλήρη πληροφόρηση βασικών στρώσεων για μια πόλη σε λεπτομερή κλίμακα,
                           
                        
                              —
                           
                           
                              χάρτες-βιβλία (MBs) που προκύπτουν από τεχνικές ανάλυσης προερχόμενες από το σύστημα γεωγραφικών πληροφοριών GIS, ανάλυση του εδάφους, θέση υπηρεσιών σε αστικές περιοχές κ.λπ.,
                           
                        
                              —
                           
                           
                              κάλυψη χάρτη (MC) που να δίνει πλήρη πληροφόρηση βασικών στρώσεων για μεγάλες εκτάσεις.
                           
                        
            
                  —
               
               
                  υποστήριξη στο προσωπικό της αποστολής του ΟΑΧΟ: προϊόντα αντλημένα από εικόνες για σχεδιασμένες διαδρομές (π.χ. προϊόντα ανάλυσης διαδρομής που αξιολογούν την κατάσταση του οδικού δικτύου),
               
            
                  —
               
               
                  κατάρτιση του προσωπικού του ΟΑΧΟ στις εγκαταστάσεις του SatCen: Κατάρτιση Τεχνικής Γεωχωρικής Συλλογής Πληροφοριών (GEOINT), κατάρτιση σε λογισμικό ArcGIS και κατάρτιση στην εκμετάλλευση προϊόντων απεικονίσεων συλλογής πληροφοριών (IMINT). Μπορεί επίσης να εξεταστεί το ενδεχόμενο κατάρτισης σε εγκαταστάσεις του ΟΑΧΟ, εάν αυτό κριθεί ρεαλιστικό.
               
            Η στήριξη στο SatCen θα παρασχεθεί μέσω της διάθεσης έως πέντε FIR (ή ισοδύναμης προσπάθειας (3)) ανά εβδομάδα για τη συνολική διάρκεια του σχεδίου όπως ορίζεται στο σημείο 8.
      4.   Αναμενόμενα αποτελέσματα
      Αναμενόμενα αποτελέσματα του σχεδίου είναι τα ακόλουθα:
      
                  —
               
               
                  εκτίμηση κατάστασης του οδικού δικτύου, ιδίως δε εντοπισμός σημείων όπου ο δρόμος είναι κλειστός και περιοχών με δυσκολίες μετακίνησης,
               
            
                  —
               
               
                  αυξημένη ασφάλεια διαδρομής για ανάπτυξη ομάδων επιθεώρησης και επαλήθευσης,
               
            
                  —
               
               
                  επαλήθευση συριακών εκθέσεων,
               
            
                  —
               
               
                  αξιολόγηση εγκαταστάσεων και περιβάλλοντος χώρου,
               
            
                  —
               
               
                  αυξημένη επίγνωση της κατάστασης σε αναπτυγμένες ομάδες επιθεώρησης και ελέγχου,
               
            
                  —
               
               
                  παροχή στήριξης σε DAT και FFM,
               
            
                  —
               
               
                  αυξημένη ικανότητα να αξιολογούνται συγκεκριμένες εγκαταστάσεις και περιβάλλοντες χώροι,
               
            
                  —
               
               
                  ενισχυμένη ικανότητα του προσωπικού τού ΟΑΧΟ να διεξάγει εκμετάλλευσης του προϊόντος απεικόνισης, να διαχειρίζεται βάση απεικονιστικών δεδομένων και να χρησιμοποιεί το ArcGIS για να παράγει προϊόντα ειδικά για τον ΟΑΧΟ που να προκύπτουν από ανάλυση εικόνων.
               
            5.   Δικαιούχοι του έργου
      Ο ΟΑΧΟ θα είναι ο δικαιούχος του παρόντος σχεδίου με σκοπό την οπτική τεκμηρίωση και τις εκτιμήσεις ασφαλείας, πριν αναπτυχθούν ομάδες στη Συρία.
      Ο κοινός ερευνητικός μηχανισμός ΟΑΧΟ-ΟΗΕ, καθώς βασίζεται στις εργασίες της FFM, θα επωφεληθεί επίσης από το σχέδιο.
      6.   Ομάδα υλοποίησης έργου
      Το σχέδιο θα υλοποιηθεί από τον ΟΑΧΟ σε συνεργασία με το SatCen, με έδρα το Torrejon de Ardoz της Ισπανίας.
      Η ομάδα υλοποίησης του έργου θα αποτελείται από έναν αξιωματούχο του ΟΑΧΟ για θέματα ουσίας και έναν υπεύθυνο έργου από το SatCen. Η ομάδα υλοποίησης του έργου θα είναι υπεύθυνη να διαχειρίζεται ολόκληρο τον κύκλο του έργου, και μεταξύ άλλων να θεσπίσει πλαίσια νομικά, διοικητικά, παρακολούθησης και επαλήθευσης, για αποτελεσματική επίτευξη των αποτελεσμάτων των έργων και υποβολή εκθέσεων.
      7.   Προβολή της Ένωσης
      Προβολή της χρηματοδότησης της Ένωσης σε εκδηλώσεις και συνεδριάσεις του ΟΑΧΟ: η οικονομική υποστήριξη της Ένωσης θα αναγνωρίζεται σε εκθέσεις του Γενικού Διευθυντή του ΟΑΧΟ και του εκτελεστικού συμβουλίου αναφορικά με τις ανωτέρω δραστηριότητες. Η σημαία της Ένωσης θα τυπώνεται σε όλα τα έγγραφα του έργου. Σε περιπτώσεις όπου η σχετική προβολή ενδέχεται να θέσει σε κίνδυνο προνόμια και ασυλίες του ΟΑΧΟ ή την ασφάλεια του προσωπικού του οργανισμού ή των τελικών δικαιούχων, θα γίνουν κατάλληλες εναλλακτικές διευθετήσεις.
      8.   Εκτιμώμενη διάρκεια
      Η διάρκεια του προγράμματος προβλέπεται να είναι 12 μήνες.
      9.   Διευθύνουσα επιτροπή
      Η διευθύνουσα επιτροπή του έργου θα αποτελείται από αντιπροσώπους της ΕΥΕΔ, του ΟΑΧΟ και του SatCen. Η διευθύνουσα επιτροπή θα εξετάζει την εφαρμογή της παρούσας απόφασης τακτικά και τουλάχιστον ανά εξάμηνο, μεταξύ άλλων με τη χρήση ηλεκτρονικών μέσων επικοινωνίας.
      10.   Υποβολή εκθέσεων
      Ο ΟΑΧΟ θα παρέχει αναλυτική έκθεση προόδου μετά από έξι μήνες για να εξετασθεί η πρόοδος προς την ολοκλήρωση των αποτελεσμάτων του έργου. Ο ΟΑΧΟ θα υποβάλει τελική αναλυτική και οικονομική έκθεση εντός έξι μηνών από το τέλος της περιόδου εφαρμογής.
      
         (1)  Χαρτοφυλάκιο προϊόντων και υπηρεσιών του SatCen, έκδοση 2.4 – 5 Απριλίου 2017.
      
         (2)  Η συνήθης μέγιστη γεωγραφική επέκταση μιας LOI είναι 100 km2.
      
         (3)  Τα προϊόντα SatCen έχουν «μετατραπεί έχουν μεταφραστεί» σε ισοδύναμες μονάδες με βάση το άμεσο κόστος για δεδομένα και εργασία που χρειάζεται για να κατασκευαστεί ένα προϊόν σε σχέση με ένα FIR. Σημείωμα προς τα μέλη του Συμβουλίου, «ιστορικό ΑΝΑΚΤΗΣΗΣ ΚOΣTΟΥΣ και πρόταση για τροποποίηση των διαδικασιών εφαρμογής» της 30ής Μαρτίου 2017.